Metodologie specifică de organizare și desfășurare a examenului de finalizare a studiilor pentru anul universitar 2023-2024

Program de licență: Sociologie

Prezenta metodologie completează Regulamentul de organizare și desfășurare a examenului de licență a Universității Creștine Partium cu elemente specifice programului de studii de licență *Sociologie* din cadrul *Departamentului de Științe Socio-Umane, Facultatea de Științe Economice și Sociale*.

Art. 1

*Departamentul de Științe Socio-Umane* organizează examen de licență pentru absolvenții promoției curente și ai promoțiilor anterioare ai programului de studii de licență *Sociologie*, forma de învățământ cu frecvență.

Art. 2

1. Examenul de licență constă din 2 probe, după cum urmează:

Proba 1. Evaluarea cunoștințelor fundamentale și de specialitate

Proba 2. Prezentarea și susținerea lucrării de licență

1. Proba 1 a examenului de licență se va desfășura sub formă de examen oral. Proba de prezentare și susținere a lucrării de licență este publică și se desfășoară în prezența, în același loc și în același moment, a comisiei și a examinatului.
2. Fiecare absolvent se va legitima, înaintea unei probe de examen, cu carnetul de student sau cartea de identitate.

Art. 3

1. Proba de verificare a cunoștințelor fundamentale și de specialitate ale candidaților se va desfășura pe baza unor tematici și a unei bibliografii postate pe site-ul specializării cu cel puțin 6 luni înainte de data examenului de licență.
2. Comisia de examen va elabora un set de subiecte și va alege în mod aleatoriu un subiect pentru fiecare candidat, așa încât acesta să poată constata vizual caracterul aleatoriu al alegerii.
3. Candidatul va avea la dispoziție timpul necesar pentru pregătirea răspunsului. Candidatului i se vor aloca cel puțin10 minute pentru prezentarea răspunsului elaborat.

Art. 4

1. Prezentarea și susținerea lucrării de licență (proba 2) se desfășoară după promovarea probei 1.
2. Fiecărui absolvent i se vor aloca cel puțin 10 minute pentru prezentarea lucrării de licență și 5 minute pentru a răspunde întrebărilor comisiei de examen.
3. Nota pentru lucrarea de licență se acordă de comisia de examen, pe baza susținerii în plenul comisiei. Comisia evaluează atât lucrarea cât și susținerea acesteia.

**Art. 5**

1. Lucrarea de licență este o lucrare științifică de minim 40 pagini (excluzând paginile de titlu, bibliografia și anexele), redactată conform criteriilor postate pe site-ul specializării cu cel puțin 6 luni înainte de data examenului de licență.
2. Candidatul este răspunzător pentru utilizarea corectă a bibliografiei. Plagiatul (preluarea fără citări a unei lucrări sau a unei/unor părți din alte lucrări de licență, cărți, studii, articole, etc.) se sancționează cu excluderea candidatului de la examenul de licență.
3. Coordonatorii lucrărilor de licență răspund în solidar cu autorii acestora de asigurarea originalității conținutului acestora.
4. Verificarea antiplagiat va fi realizată de către biblioteca universitară, la solicitarea absolventului.
5. Coeficientul de similaritate („similarity index”) nu poate depăși 20%, iar absolventul va anexa la lucrarea sa raportul de antiplagiat semnat de conducătorul științific al lucrării.

Art. 6

1. Media unei probe se calculează ca medie aritmetică a notelor membrilor comisiei de examen.
2. Media examenului de licență se calculează ca medie aritmetică a rezultatelor probelor de examen.
3. Media unei probe și media examenului de licență se determină cu două zecimale, fără rotunjire.
4. Notele membrilor comisiei de examen sunt note întregi de la 1 la 10.
5. Examenul de licență se consideră promovat dacă probele componente sunt promovate, iar media examenului este de cel puțin 6,00. O probă a examenului de licență se consideră promovată, dacă media probei este cel puțin 5,00.

Art. 7

Reglementările aplicabile pentru scenariul online sunt prevăzute în *Anexa nr. 1*.

Art. 8

Prevederile prezentei metodologii se aplică începând cu anul universitar 2023-2024, și sunt aplicabile și absolvenților care nu au susținut sau nu au promovat examenul de promovare a studiilor până la intrarea în vigoare a acestei metodologii.

Anexa nr.1. Organizarea și desfășurare a examenului de finalizare a studiilor în anul universitar 2023-2024 în cazul aplicării scenariului on-line

Art. 1

Examenul de licență se va desfășura online, prin intermediul platformei Google Meet.

Art. 2

1. Examenul de licență constă în două probe:

Proba 1. Examen oral online din tematica disciplinelor fundamentele și de specialitate

Proba 2. Elaborarea și susținerea online de către candidat a unei lucrări de licență

1. Cele două probe ale examenului de licență se vor desfășura în aceeași zi, în cadrul aceleiași sesiuni online. Proba 2 (susținerea lucrării de licență) se va desfășura cronologic după Proba 1 (examenul oral din tematica disciplinelor fundamentale și de specialitate).

Art. 3

1. Proba de verificare a cunoștințelor fundamentale și de specialitate ale candidaților se va desfășura sub forma unui examen oral online prin intermediul platformei Google Meet în prezența în același spațiu online și în același moment, a comisiei și a examinatului.
2. Comisia de examen va elabora un set de subiecte pentru fiecare grupă de studenți și va alege în mod aleatoriu un subiect pentru fiecare candidat, așa încât acesta să poată constata vizual caracterul aleatoriu al alegerii.
3. Candidatul va avea la dispoziție timpul necesar pentru pregătirea răspunsului. Candidatului i se vor aloca cel puțin 10 minute pentru prezentarea online a răspunsului elaborat.

Art. 4

1. Susținerea lucrării de licență se va desfășura online, prin intermediul platformei Google Meet, în prezența în același spațiu online și în același moment, a comisiei și a examinatului.
2. Fiecare candidat va avea alocate 10 minute pentru prezentarea lucrării și 5 minute pentru a răspunde întrebărilor comisiei de examen.

Art. 5

Toate prevederile Metodologiei specifice neafectate de prevederile Anexei 1 rămân valabile și în cazul aplicării scenariului online.